Valeri Ulyanişşev

Valeri Ulyanişşev () — Azərbaycan Respublikası Elmlər Akademiyasının həqiqi üzvü (1972), Dövlət mükafatı laureatı, Əməkdar elm xadimi (1974), biologiya elmləri doktoru, professor (1952), akademik

 Həyatı 
Valeri Ulyanişşev 27 dekabr 1898-ci il Voronej şəhərində anadan olmuşdur. Ali təhsilini 1924-cü ildə Voronej Kənd Təsərrüfatı İnstitutunda almışdır.

 Əmək fəaliyyəti 
Valeri Ulyanişşev əmək fəaliyyətinə 1925-ci ildə rus mikoloqu, Rusiyada göbələklərin ilk təyinedicisinin tərtibçisi və Rusiya EA-nın müxbir üzvü A. A. Yaçevskinin Mikoloji laboratoriyasında laborant vəzifəsində başlamışdır. Daha sonra 1927-ci ildə mədəni bitkilərin xəstəlik törədicilərini öyrənmək məqsədilə Azərbaycan SSR Torpaq Xalq Komissarlığının xahişi ilə Azərbaycana dəvət edilmiş və elə həmin ildən Zaqafqaziya Xalq Komissarlığının Bitkilərin mühafizəsi şöbəsində Fitopatologiya laboratoriyasının əsasını qoymuş və ona rəhbərlik etmişdir. 1937-ci ildə işləmək üçün Botanika İnstitutuna dəvət olunan V. İ. Ulyanişev İbtidai bitkilərin sistematikası şöbəsinin əsasını qoymuş və 1992-ci ilədək şöbəyə rəhbərlik etmiş.

 Elmi fəaliyyəti 
Valeri Ulyanişşev Azərbaycanın mikroflorasına dair fundamental araşdırmalar aparmış, bu sahədə mühüm nailiyyətləri ilə respublikada biologiya elminin aktual problemlərinin öyrənilməsinə, eləcə də kənd təsərrüfatı üçün böyük əhəmiyyətə malik bir sıra məsələlərin həllinə sanballı töhfələr vermişdir

Valeri Ulyanişşev 1940-cı ildə fəlsəfə doktoru, 1952-ci ildə elmlər doktoru elmi dərəcəsini almışdır. 1952-ci ildə professor elmi adına layiq görülmüşdür. O, 1968-ci ildə Azərbaycan SSR EA-nın müxbir üzvü, 1972-ci ildə həqiqi üzvü seçilmişdir. Valeri Ulyanişşevin rəhbərliyi altında 12 fəlsəfə və 3 elmlər doktoru hazırlanmışdır.

 Kitabları 
 "Azərbaycan mikoflorası"
 "SSRİ sürmə göbələklərinin təyinedicisi" (1968–1978)
 "SSRİ pas göbələklərinin təyinedicisi" (akademik V. F. Kupreviçlə birlikdə)

 Ölümü 
Valeri Ulyanişşev 6 dekabr 1994-cü ildə vəfat etmişdir.

 Mükafatları 
 Lenin mükafatı (1964)
 "Qırmızı Əmək Bayrağı" ordeni
 Əməkdar elm xadimi (1974)

 Xatirəsi 
23 noyabr 2018-ci ildə Azərbaycan Respublikasının Prezidenti İlham Əliyev Akademik V. İ. Ulyanişşevin 120 illik yubileyinin keçirilməsi haqqında sərəncam imzalamışdır.

 İstinadlar 

Kateqoriya:AMEA-nın həqiqi üzvləri
Kateqoriya:Biologiya elmləri doktorları
Kateqoriya:Professorlar
Kateqoriya:Azərbaycan uzunömürlüləri
Kateqoriya:SSRİ botanikləri